Vestre Lukashaugen og Bornoberget naturreservat

Vestre Lukashaugen og Bornoberget naturreservat er et småkupert landskap med gammelskog på Finnskogen øst i Grue kommune, drøye to mil fra Kirkenær. Berggrunnen utgjøres av kvartsitt og gneis, med løsmassedekke av varierende tykkelse. Området rommer ulike gran- og furuskogtyper, og små myrer og vassdrag. Skogen har vært drevet siden finnene tok den i bruk på 1600-tallet, hovedsakelig som plukkhogst og gjennomhogst med påfølgende ildspåsettelse. Reservatet er nå et skoglandskap preget av flersjiktet og naturforynget skog som er lite påvirket av moderne skogbruk. Sumpskogene er for det meste ikke grøftet, men det er lite gadd og læger. Karplantefloraen er triviell, men det er funnet flere rødlistede sopp- og lavarter. All vegetasjon, inkludert døde busker og trær er fredet mot enhver skade eller ødeleggelse, men sanking av bær og sopp er tillatt. Også dyrelivet er fredet, inkludert reir- og hiplasser. Alle inngrep som innvirker på naturmiljøet er forbudt, herunder drenering, uttak eller utfylling av masse, oppføring av bygninger, framføring av luft- eller jordledninger samt kloakkledninger med mer. Motorisert ferdsel er forbudt, det samme gjelder bruk av sykkel og hest utenom eksisterende veg. Referanser